Pollák, Peter, poslanec Európskeho parlamentu (2021-06-18):
Ďakujem pekne, pán predsedajúci. Vážené kolegyne, kolegovia, poslankyne, poslanci, som naozaj úprimne rád, že aj v slovenskom zákonodarnom zbore máme dnes príležitosť diskutovať o budúcnosti v Európe, pretože v Európskom parlamente o tom už dlhšiu dobu intenzívne v podstate diskutujeme a príkladom toho je aj zajtrajšia konferencia v Štrasburgu, o ktorej teda už dnes bolo teda povedané. Častokrát sme svedkami toho, že ľudia sa sťažujú, že politici niečo vymyslia a potom teda bez toho, aby sa opýtali bežných ľudí, aký majú na to názor a častokrát v podstate aj tie stratégie, plány v podstate tvoria politici bez toho, aby sa ľudí opýtali, čo vlastne je potrebné urobiť v tej-ktorej veci. A preto som naozaj úprimne rád, že budúca Európa nebude vychádzať len z plánov uzavretej skupiny politikov alebo ľudí, ktorí sa uzavreli v nejakej miestnosti a niečo vymysleli, a bez toho, aby sa opýtali, samozrejme, ľudí, pretože budúcnosť Európy máme v rukách my všetci, ktorýkoľvek obyvateľ z ktorejkoľvek krajiny Európskej únie, pretože má možnosť v podstate zúčastniť sa tejto diskusie a prostredníctvom rôznych diskusných fór, platforiem má možnosť teda vyjadriť sa k tejto veci. Táto diskusia o budúcnosti v Európe musí byť vnímaná ako príležitosť pre lepšiu budúcnosť detí v Európskej únii. Dámy a páni, krok, ktorý sme spravili pred sedemnástimi rokmi, a to je vstup teda Slovenska do Európskej únie, bol správnym krokom. Napriek tomu, že častokrát boli eurofondy vnímané v podstate ako prostriedok ku korupcii, dnes je dôvera Slovákov v Európsku úniu najvyššia za posledných desať rokov podľa Eurobarometra. Nedôvera bola zaiste zapríčinená aj samotným, samotnými európskymi inštitúciami, no priznajme si, že veľká časť nedôvery, nedôvery v európske inštitúcie bola spôsobená aj samotnými politickými reprezentantmi našej krajiny. Všetci sa musíme poučiť z vlastných chýb, aj európske inštitúcie sa musia poučiť z vlastných chýb. Pandémia covidu-19 preverila súčinnosť a pripravenosť Únie, jej schopnosti zvládnuť najväčšiu krízu v dejinách od druhej svetovej vojny. Priznajme si, že sa urobilo strašne veľa chýb, tak na európskej, ako aj na národnej úrovni. Nikto v Európe totižto nemal žiadnu skúsenosť s pandémiou bez, s pandémiou takéhoto rozmeru. Skúsenosti však, ktoré sme krvopotne vlastne získali, preto musíme využiť pre náš vlastný spoločný úspech. Myslieť si, že máme pandémiu za sebou, je totižto veľmi naivné. Ukázalo sa, že napriek chybám, ktoré sa stali napríklad pri zaobstaraní vakcín pre obyvateľov Európskej únie či pri nekoordinácii jednotlivých protiepidemiologických opatrení v členských krajinách, sa vie Európska únia poučiť z vlastných chýb. Covid-pas je toho príkladom. Podarilo sa nám ho schváliť na poslednom plenárnom zasadnutí v Štrasburgu a tak prispieť k bezpečnému presunu ľudí z jednej krajiny do druhej prostredníctvom covid-pasu, ktorý bude bezplatný, dostupný pre každého a kontrolovateľný v ktorejkoľvek krajine Európskej únie. Pandémia zanechala obrovské hospodárske a ekonomické, samozrejme, škody. Aj z tohto dôvodu Európska únia podala členským krajinám pomocnú ruku v podobe plánu obnovy. Samozrejme každá krajina potrebuje túto pomoc, v každej krajine totižto kleslo HDP za rok 2020 výrazným spôsobom. Aj na Slovensku vlastne HDP kleslo o 5,2 %. Je to obrovský prepad a túto hospodársku krízu môžu odvrátiť len investície a reformy, ktoré, povedzme si pravdu, by na Slovensku sme bez plánu obnovy nedokázali v podstate nijakým spôsobom zvládnuť. Každé jedno euro však, ktoré príde k nám, musíme investovať hospodárne, zmysluplne, cielene, efektívne a transparentne. Európske peniaze totižto nepatria vyvoleným skupinám či oligarchom. Musia ísť do regiónov, ktoré to najviac potrebujú. Musíme ich investovať do ľudí, do reforiem v prospech našej budúcnosti. Dnes má Slovensko prostredníctvom plánu obnovy unikátnu príležitosť, ktorá už viackrát nemusí prísť. Dámy a páni, máme príležitosť urobiť zo Slovenska moderný fungujúci štát, ktorý bude slúžiť naozaj občanom. Dnes si môžeme sami určiť vlastné priority, sami môžeme urobiť veľa dobrých vecí v prospech budúcnosti Slovenska. Budúcnosť Slovenska je budúcnosťou aj Európy. Preto vás všetkých vyzývam, aby ste dávali pozor na európske zdroje, ktoré prichádzajú. Eurofondy nemôžu slúžiť oligarchom a mafiánom, eurofondy musia slúžiť ľuďom. Doposiaľ mala Európa, povedzme si pravdu, so Slovenskom veľmi zlé skúsenosti. Pripomeniem pochybné agrodotácie na betónové plochy či dokonca na letisko. Podľa OLAF-u za rok 2014 až 2018 bol každý piaty projekt podvodný, prípadne v ňom boli nezrovnalosti. Slovensko musí byť, musí kvôli nezákonným praktikám v agrosektore dokonca vrátiť niekoľko miliónov eur naspäť do európskeho rozpočtu. A som rád, že nová vláda priniesla nádej a samozrejme sa to očakáva od Slovenska a veríme, že tu to očakávanie aj Európskej únie, európskych inštitúcií od Slovenska v podstate, ktoré máme, aj Slovensko naplní. Európa, ale aj Slovensko môže mať budúcnosť, len ak bude postavená na pilieroch spravodlivosti. Akékoľvek zlyhanie na národnej, ale aj ako aj na európskej úrovni je dnes po pandémii, samozrejme, neprípustné. Hovorí sa, že príležitosť robí zlodeja. To, čo posilňuje korupciu, je nemať jasne zadefinované ciele, nemať merateľné ukazovatele, nemať efektívne kontrolné mechanizmy, nemôžme sa uspokojiť so štatistickými ukazovateľmi obzvlášť dnes v čase pandémie, kedy je ekonomika Slovenska, ale aj Európy na kolenách. Dnes už nestačia len stratégie alebo plány, potrebujeme hmatateľné výsledky. Na Slovensku, ako aj v celej Európe sme minuli miliardy eur, napriek tomu tu žijú ľudia v chudobe, bez práce, bez vzdelania, bez prístupu k zdravotnej starostlivosti, niektorí dokonca bez pitnej vody či kanalizácie, čiže bez budúcnosti, a to aj napriek tomu, že sme minuli aj na Slovensku miliardy eur. Ako je možné, že vo vyspelej ambicióznej Európe, ale aj na Slovensku stále opúšťajú vzdelávacie systémy deti bez toho, aby mali prístup ku kvalitnému vzdelaniu? Ako je možné, že vo vyspelej ambicióznej Európe, ale aj na Slovensku, kde chýbajú ľudia na pracovnom trhu, máme milióny ľudí bez práce? Ako je možné, že v Európe, ktorá má ambície byť lídrom v digitalizácii, žijú ľudia, ktorí pijú vodu stále z potoka? Politici musia mať na pamäti nie svojich kamarátov či oligarchov, musia vychádzať z vlastným potrieb, teda musia vychádzať z potrieb občanov a nie z bezduchých plánov, ktoré nastavili ľudia z kancelárie vzdialených od reality. Ak chceme dosiahnuť, aby Slovensko bolo vyspelé, musíme začať riešiť aj problémy najslabších, to vrátane aj chudobných Rómov. Dámy a páni, buď sa nám podarí efektívne využiť pomoc a príležitosť, ktorá sa nám ponúka, alebo môžeme čeliť následkom nepredstaviteľných rozmerov. V celej Európe sa po pandémii covidu-19 začína masovo šíriť pandémia populizmu, extrémizmu a nenávisti. Mnohí i uverili dezinformáciám, klamstvám a hoaxom. Práve preto musíme postaviť našu budúcnosť, budúcnosť Európy na vzdelávaní. Len vzdelaní ľudia môžu odolávať takýmto neduhom. Ak chceme dosiahnuť úspech v budúcnosti, musíme byť svetovým lídrom v digitalizácii či v zelených technológiách. Tieto ciele však nedosiahneme bez toho, aby sme dali všetkým ľuďom bez rozdielu kvalitné vzdelanie a následne šancu uplatniť sa na pracovnom trhu. Nezabudnime, že každé dieťa, aj to najchudobnejšie dieťa z osady musí mať reálnu šancu naplniť svoje sny. Každé dieťa má právo na svoju budúcnosť. Dámy a páni, sme kontinent, ktorý má bohatú históriu s rozvinutou kultúrou, ktorá vychádza z kresťanstva. Práve preto budúcnosť Európy, ako aj Slovenska musí byť ambiciózna. Majme však na pamäti, že ambiciózni musia byť predovšetkým ľudia, pre ktorých musíme robiť všetko pre to, aby svoje ambície raz mohli naplniť. Ďakujem pekne. (Potlesk.)